Is Rhule en De Allende werklik die beste?Gert Muller – sou Raymond Rhule hom kon stuit? Of beter op die aanval vertoon? (Foto voorsien) Ek wonder hoe Raymond Rhule teen Gert Muller of Ray Mordt sou gevaar het. Ja, ŉ mens moenie net een speler uitsonder nie, ŉ mens moet ook na die deugde van ŉ speler kyk, hoe sy vaardighede ontwikkel het en watter waarde hy tot die Springbokspan kan voeg. Maar dit maak ŉ mens bekommerd as die Springbok-keurpaneel (is dit Allister Coetzee en die een nasionale keurder, Peter Jooste, wat die span kies, of is daar invloede van buite?) tot die slotsom gekom het dat Rhule ŉ beter keuse as Ruan Combrinck is. Of dat Damian de Allende meer waarde toevoeg as Lukhanyo Am, Rohan Janse van Rensburg of Harold Vorster. Kom ons wees eerlik, daar word eenvoudig nie ŉ span gekies waaroor daar nie vraagstukke hang nie. Dit het, en kom steeds in Suid-Afrika, Nieu-Seeland, Engeland, Australië en Timboektoe voor. Soms is dit ŉ geval van ses van die een en ses van die ander. Statistieke word gebruik, maar dis erg misleidend. Want hoe weeg jy nou ŉ speler se vaardighede op wanneer hy drie drieë teen byvoorbeeld die Sunwolves of Rebels gedruk het teenoor ŉ speler wat weekliks met die Crusaders, Chiefs en Hurricanes meegeding het? In die ou dae het provinsialisme ŉ groot rol gespeel. Ek onthou hoe ons toeka se tyd nagmerries oor die insluiting van WP-spelers soos Wang Wyness, Mike Lawless en André de Wet in Springbokspanne gekry het. Ons het nie veel van hulle af geweet nie, behalwe om hulle een keer per jaar teen Noord-Transvaal of Transvaal te sien speel. As jou helde dan beter gevaar het, is daar gesê: “Sien, ek het jou mos gesê.” Daar is proewe gehou, soms ŉ week lank, waar ses tot agt spanne sake uitgespook het met die keurders langs die veld bewapen met ŉ notaboekie en pen. Op die laaste dag het die Moontlikes teen die Waarskynlikes gespeel en dan is daar ure daarna oor die span gekibbel. Ja, Rhule was in die span in die onlangse reeks teen die Franse. Ja, die Bokke het met 3-0 gewen en ja, dis glo moeiliker om uit die span te kom as daarin. Maar ek is steeds nie oortuig dat Rhule en De Allende die beste keuses is nie.